Twee sterf, vier beseer in dramatiese skietvoorvalArgieffoto (Foto: imgkid.com) Sers. Mmako Mophiring, woordvoerder van die polisie, het gesê dit het omstreeks 13:50 by ŉ padwerkkamp op die R74 Bergville-pad, naby Harrismith in die Vrystaat, gebeur. ŉ Minibustaxi met 11 passasiers was op pad terug van Bergville, nadat hulle glo by die begrafnis van ŉ man was wat selfmoord gepleeg het. “Volgens inligting het die taxi by die stop-en-ry stilgehou en vyf van die passasiers het uitgeklim om ŉ draai te loop. Kort daarna het ŉ sesde persoon uitgeklim en die vyf passasiers wat uitgeklim het, daarvan beskuldig dat hulle die man, by wie se begrafnis hulle was, vermoor het,” het Mophiring gesê. “Hy het toe omgedraai en teruggegaan na die vyf passasiers in die taxi en lukraak op hulle begin skiet. Hy het homself toe geskiet en is op slag dood.” Nog ŉ passasiers is ook op die toneel dood, terwyl vier ander met skietwonde na die Thebe-distrikshospitaal in Harrismith gehaas is. Die vyf passasiers wat buite die taxi was, is nie beseer nie. ŉ Saak van moord en vier van poging tot moord word ondersoek en ŉ geregtelike doodsondersoek sal gedoen word. “Die name van die oorledenes sal bekendgemaak word sodra hul familie in kennis gestel is,” het Mophiring gesê.